
Proiect

PARLAMENTUL  REPUBLICII  MOLDOVA

LEGE

pentru modificarea şi completarea unor acte legislative

Parlamentul adoptă prezenta lege organică.

Prezenta lege transpune art. 10, 10a, 10b şi 10c din Directiva 2001/83/CE a Parlamentului European şi a Consiliului din 6 noiembrie 2001 de instituire a unui cod comunitar cu privire la medicamentele de uz uman, publicată în Jurnalul Oficial al Uniunii Europene L 311 din 28 noiembrie 2001, precum şi art. 2 alin. (2), art. 3 pct.2, 18, 21 şi 26, art. 4 alin. (2) şi (3), art. 8 alin. (1) şi (2), art.22 şi art. 59 din Regulamentul (CE) nr. 1107/2009 al Parlamentului European şi al Consiliului din 21 octombrie 2009 privind introducerea pe piaţă a produselor fitosanitare şi de abrogare a Directivelor 79/117/CEE şi 91/414/CEE ale Consiliului, publicat în Jurnalul Oficial al Uniunii Europene L 309 din 24 noiembrie 2009.

Art. I. – Legea nr.1456-XII din 25 mai 1993 cu privire la activitatea farmaceutică (republicată în Monitorul Oficial al Republicii Moldova, 2005, nr.59-61, art.200), cu modificările şi completările ulterioare, se completează după cum urmează:

1) la articolul 1, după noţiunea „autorizare” se completează cu o nouă noţiune „autorizare în premieră” cu următorul cuprins:

„autorizare în premieră – autorizare obţinută pentru prima dată oriunde în lume pentru un medicament original;”;
2) se completează cu un nou articol, 112, cu următorul cuprins:

„Articolul 112 . Protecţia datelor şi exclusivitatea pe piaţă a produselor farmaceutice
(1) Prin derogare de la legislaţia privind secretul comercial şi accesul la informaţie, fără a aduce atingere legislaţiei privind protecţia proprietăţii industriale, deţinătorii de medicamente originale pentru care se solicită autorizarea introducerii pe piaţă vor beneficia de o perioadă de protecţie a datelor testării de cinci ani, începînd cu data autorizării, şi de o perioadă suplimentară de doi ani de exclusivitate pe piaţă. 

(2) Perioada de doi ani de exclusivitate pe piaţă, menţionată în alin.(1) poate fi prelungită pînă la maximum 3 ani în cazul în care, în perioada de protecţie a datelor testării, titularul autorizaţiei de introducere pe piaţă obţine o autorizaţie pentru una sau mai multe indicaţii terapeutice noi şi despre care, în urma evaluării ştiinţifice anterioare autorizării lor, se consideră că aduc un beneficiu clinic semnificativ în comparaţie cu terapiile existente, cu condiţia de a efectua şi prezenta studii preclinice sau clinice semnificative în ceea ce priveşte noua indicaţie.

(3) În perioada de protecţie a datelor testării pentru medicamentele originale nici un alt producător nu va putea face referire la documentaţia preclinică şi clinică conţinută în dosarul de înregistrare a medicamentului, în scopul examinării unei cereri de obţinere a autorizării plasării pe piaţă a unui medicament generic, decît cu acordul deţinătorului datelor testării medicamentului original. La expirarea termenului de protecţie a datelor testării referirea la documentaţia preclinică şi clinică conţinută în dosarul de înregistrare a medicamentului va fi realizată fără acordul deţinătorului datelor testării medicamentului original. În cazul în care pentru medicamentul generic a fost obţinută autorizarea plasării pe piaţă pe teritoriul Republicii Moldova anterior solicitării unei astfel de autorizări de către titularul medicamentului original, drepturile acordate conform prezentului articol nu vor putea fi invocate în privinţa acestui medicament generic.

(4) Sub incidenţa protecţiei datelor testării cad doar informaţiile pe care  solicitantul este obligat să le prezinte pentru obţinerea autorizaţiei de introducere pe piaţă a unui medicament ce ţin de:

- testele farmaceutice (fizico-chimice, biologice sau microbiologice);

- testele preclinice (toxicologice şi farmacologice);

- studiile clinice.

(5) Prezentarea rezultatelor testelor preclinice şi ale studiilor clinice nu este obligatorie în cazul în care solicitantul poate demonstra că medicamentul este un produs generic al unui medicament de referinţă care este sau a fost autorizat în modul corespunzător oriunde în lume de cel puţin opt ani.

(6) Solicitantul autorizării de punere pe piaţă a medicamentului generic va prezenta studii corespunzătoare de biodisponibilitate pentru a demonstra bioechivalenţa cu medicamentul de referinţă. Diferitele săruri, esteri, eteri, izomeri, amestecuri de izomeri, complecşi sau derivaţi provenind dintr-o substanţă activă se consideră a fi aceeaşi substanţă activă, în cazul în care proprietăţile lor nu diferă în mod semnificativ în ceea ce priveşte siguranţa şi/sau eficienţa. În astfel de cazuri, solicitantul trebuie să prezinte informaţii suplimentare destinate să ofere dovezi cu privire la siguranţa şi/sau eficienţa sărurilor, esterilor sau derivaţilor substanţei active autorizate. Diferitele forme farmaceutice orale cu eliberare imediată se consideră a fi una şi aceeaşi formă farmaceutică. Solicitantul nu este obligat să efectueze studii de biodisponibilitate în cazul în care poate demonstra că medicamentul generic îndeplineşte criteriile relevante definite de orientările detaliate aplicabile.

(7) În cazul în care medicamentul nu se încadrează în categoria medicamentului generic prevăzută la alineatul (6) sau în cazul în care bioechivalenţa nu poate fi demonstrată prin studii de biodisponibilitate sau în cazul unor modificări privind substanţa sau substanţele active, indicaţiile terapeutice, dozajul, forma farmaceutică sau calea de administrare, în raport cu medicamentul de referinţă, solicitantul este obligat să prezinte rezultatele testelor preclinice sau studiilor clinice adecvate.

(8) În cazul în care un medicament biologic similar unui produs biologic de referinţă nu îndeplineşte condiţiile necesare pentru a se încadra în categoria medicamentelor generice, în special din cauza diferenţelor legate de materiile prime sau de procesele de fabricaţie a medicamentului biologic şi a medicamentului biologic de referinţă, solicitantul este obligat să furnizeze rezultatele testelor preclinice sau ale studiilor clinice adecvate referitoare la aceste condiţii. Tipul şi cantitatea datelor suplimentare care trebuie furnizate trebuie să îndeplinească criteriile relevante prevăzute în Regulamentul aprobat de Ministerul Sănătăţii.  Nu se furnizează rezultatele altor teste şi studii din dosarul medicamentelor de referinţă.

(9) Solicitantul, de asemenea, nu este obligat să prezinte rezultatele testelor preclinice şi ale studiilor clinice în cazul în care poate demonstra că medicamentul sau substanţele active ale medicamentului se află în uz medical bine stabilit de cel puţin zece ani  şi prezintă o eficienţă recunoscută şi un nivel acceptabil de siguranţă în temeiul condiţiilor prevăzute în Regulamentul aprobat de către Ministerul Sănătăţii. În acest caz, solicitantul poate face doar referire la rezultatele testelor şi studiilor prezentate în premieră oriunde în lume în cadrul procedurilor de autorizare sau poate înlocui aceste date cu  o documentaţie ştiinţifică corespunzătoare.

(10) În cazul medicamentelor conţinînd substanţe active care intră în compoziţia medicamentelor autorizate, dar care nu au fost folosite încă în combinaţie în scopuri terapeutice, este obligatorie prezentarea rezultatelor noilor teste preclinice şi ale noilor studii clinice legate de această combinaţie fără a fi necesar să se furnizeze referinţe ştiinţifice referitoare la fiecare substanţă activă în parte.

(11) În temeiul prezentului articol protecţie va fi acordată doar rezultatelor testării, prezentarea cărora este obligatorie în procedura de autorizare pentru introducerea pe piaţă a medicamentelor.

(12) Excepţii de la protecţia datelor şi exclusivitate pe piaţă survin în cazul situaţiilor deosebite, menţionate la art. 11 alin. (7) al prezentei legi, sau al altor situaţii de natură să pună în pericol sănătatea publică, în limita principiilor stabilite în art.28 al Legii nr.50-XVI din 7 martie 2008 privind protecţia invenţiilor.”;
3) articolul 30 se completează cu un nou alineat, (21), cu următorul cuprins:

„(21) Protecţia datelor testării şi exclusivitatea pe piaţă a produselor farmaceutice de uz veterinar se asigură în conformitate cu prevederile articolului 112 al prezentei legi.”.
Art. II. – Legea nr.1409-XIII din 17 decembrie 1997 cu privire la medicamente (Monitorul Oficial al Republicii Moldova, 1998, nr.52–53, art.368), cu modificările şi completările ulterioare, se modifică şi se completează după cum urmează:

1) articolul 3:

noţiunea „medicament original (inovativ sau entitate chimică nouă)” se substituie cu noţiunea „medicament de referinţă (original)” cu următorul cuprins: 

„medicament de referinţă (original) – medicament autorizat în premieră oriunde în lume  pe bază de studii preclinice şi clinice proprii;”;
se completează în final cu două noţiuni cu următorul cuprins:

„perioada de protecţie a datelor – perioada de timp în care titularul datelor testărilor preclinice şi studiilor clinice beneficiază de dreptul de a interzice utilizarea acestor date;

perioada de exclusivitate pe piaţă – perioadă de timp în decursul căreia medicamentul generic nu poate fi plasat pe piaţă.”;
2) articolul 61:

la alineatul (3), cuvîntul „originale” se substituie cu cuvintele „de referinţă (originale)”;

la alineatul (4), cuvîntul „original” se substituie cu cuvintele „de referinţă (original)”;
3) articolul 14 se completează cu un nou alineat, (21), cu următorul cuprins:

„(21) Autorizarea medicamentului generic este independentă de cea a medicamentului de referinţă (original).”

Art. III. – Legea nr.  119-XV din 22 aprilie 2004 cu privire la produsele de uz fitosanitar şi la fertilizanţi (Monitorul Oficial al Republicii Moldova, 2004, nr. 100-103, art. 510), cu modificările şi completările ulterioare, se modifică şi se completează după cum urmează:

1) articolul 3: 

noţiunea „substanţă activă” va avea următorul cuprins:

„substanţe active – elemente chimice şi compuşii acestora în stare naturală sau rezultate în urma fabricării, inclusiv orice impuritate care rezultă inevitabil din procesul de fabricare, precum şi microorganisme care exercită o acţiune generală sau specifică împotriva organismelor dăunătoare sau asupra plantelor, a unor părţi ale acestora sau asupra produselor vegetale, lista cărora se aprobă de Consiliul Republican Interdepartamental pentru Aprobarea Produselor de Uz Fitosanitar şi a Fertilizanţilor.”;
se completează în final cu cinci noţiuni cu următorul cuprins:

„protecţia datelor – dreptul temporar al proprietarului unui raport de test sau al unui raport de studiu de a împiedica folosirea acestuia în beneficiul altui solicitant;

bune practici fitosanitare – practici prin care tratamentele cu produse de uz  fitosanitar, aplicate anumitor plante sau produse vegetale în conformitate cu condiţiile autorizate de utilizare a acestora, sînt selectate, dozate şi programate pentru a garanta obţinerea unei eficienţe optime cu cantitatea minimă necesară, ţinîndu-se cont, în mod corespunzător, de condiţiile locale şi de posibilităţile de control al culturilor şi materialului biologic;

utilizare minoră – utilizarea unui produs de uz fitosanitar pe plante sau produse vegetale care nu au o răspîndire largă sau au o răspîndire largă, pentru a face faţă unei necesităţi fitosanitare cu caracter excepţional;

risc redus – criterii de evaluare asupra unei substanţe active sau asupra unui produs de uz fitosanitar în conformitate cu prevederile alin. (42) din art.10;

scrisoare de acces – document original, prin care proprietarul datelor protejate în conformitate cu prezenta lege îşi dă acordul, în conformitate cu condiţiile specifice, ca datele respective să fie folosite de Centrul de Stat pentru Atestarea şi Omologarea Produselor de Uz Fitosanitar şi a Fertilizanţilor în scopul acordării omologării pentru un produs fitosanitar sau a unei aprobări pentru o substanţă activă, un agent sinergic sau un agent fitoprotector în beneficiul altui solicitant.”;
2) articolul 10 se completează cu alineatele (41), (42), (43) şi (44) cu următorul cuprins:

„(41) Dosarul toxicologic cuprinde textul integral al fiecărui raport cu privire la teste şi studii, la toate informaţiile la care se face referire la alin. (42) lit. (b) şi (c) din prezentul articol. Dosarul nu cuprinde rapoartele referitoare la teste sau la studiile implicînd administrarea deliberată a substanţei active sau a produsului fitosanitar subiecţilor umani.

(42) Criteriile de aprobare pentru un produs fitosanitar, utilizat în conformitate cu bunele practici fitosanitare şi luîndu-se în considerare condiţiile realiste de utilizare sînt următoarele:

a) este suficient de eficient; 

b) nu exercită imediat sau în timp efecte nocive asupra sănătăţii umane, inclusiv asupra sănătăţii grupurilor vulnerabile sau asupra sănătăţii animale, direct sau prin intermediul apei potabile (ţinînd cont de substanţele care rezultă din tratarea apei potabile), al alimentelor, al hranei pentru animale sau al aerului, sau consecinţe la locul de muncă ori alte efecte indirecte, ţinînd cont de efectele cumulative şi sinergice cunoscute, atunci cînd sînt disponibile metodele ştiinţifice acceptate de autoritate pentru evaluarea acestor efecte, sau asupra apelor subterane;

c) nu produce nici un efect nociv asupra plantelor sau asupra produselor vegetale;

d) nu provoacă vertebratelor controlate suferinţe şi dureri inutile;

e) nu produce efecte nocive asupra mediului, ţinînd seama, în special, de următoarele aspecte, atunci cînd sînt disponibile metodele ştiinţifice pentru evaluarea acestor efecte:

- evoluţia şi diseminarea sa în mediu, în special contaminarea apelor de suprafaţă, inclusiv contaminarea apelor subterane, a aerului şi a solului, ţinînd cont de locurile aflate la depărtare de locul utilizării unde a ajuns datorită transportului ambiental la mare distanţă;

- impactul său asupra speciilor neţintă, inclusiv asupra comportamentului curent al acestora;

- impactul său asupra biodiversităţii şi a ecosistemului.

(43) Reziduurile produselor fitosanitare, folosite în conformitate cu bunele practici fitosanitare, trebuie să îndeplinească următoarele cerinţe:

a) să nu producă efecte nocive asupra sănătăţii umane, inclusiv asupra sănătăţii grupurilor vulnerabile, ori asupra sănătăţii animale, luînd în considerare efectele cumulative şi sinergice cunoscute, atunci cînd sînt disponibile metodele ştiinţifice acceptate de autoritate pentru evaluarea acestor efecte, sau asupra apelor subterane;

b) să nu producă efecte inacceptabile asupra mediului.

(44) Structura dosarului toxicologic se stabileşte luînd în considerare alineatele (42) si (43) din prezentul articol  cu condiţia ca acesta să fie:

a) necesar pentru autorizare sau pentru modificarea unei autorizaţii pentru a permite utilizarea produsului pe o altă cultură; şi

b) recunoscut în conformitate cu principiile de bună practică de laborator sau de bună practică experimentală.”;
3) se completează cu un nou articol, 101, cu următorul cuprins:

„Articolul 101. Protecţia datelor 

(1) Regimul de protecţie a datelor menţionate la alineatele (41) – (44) din art.10 se acordă numai în cazul în care solicitantul iniţial, la depunerea cererii de omologare, a cerut un astfel de regim pentru rapoartele cu privire la testele şi studiile referitoare la substanţa activă şi la produsul fitosanitar, în momentul depunerii dosarului toxicologic, pentru fiecare raport cu privire la teste şi studii, şi a confirmat faptul că nici o perioadă de protecţie a datelor nu a fost acordată pentru teste sau pentru studii sau că nici o perioadă acordată nu a expirat.

(2) Dosarele toxicologice referitoare la testele şi studiile efectuate cu privire la o substanţă activă şi la produsul fitosanitar beneficiază de regimul de protecţie a datelor în următoarele condiţii şi în cazul în care conţin următoarele elemente:

a) informaţii cu privire la una sau la mai multe utilizări reprezentative asupra unei culturi larg răspîndite a cel puţin unui produs fitosanitar conţinînd substanţa activă, care să demonstreze îndeplinirea criteriilor de aprobare prevăzute la alin. (42) şi (43) din art.10;

b) pentru fiecare dintre cerinţele referitoare la datele substanţei active, rezumatele şi rezultatele testelor şi studiilor, numele proprietarului acestora şi al persoanei sau institutului care a efectuat testele sau studiile;

c) pentru fiecare dintre cerinţele referitoare la datele produsului fitosanitar, rezumatele şi rezultatele testelor şi studiilor, numele proprietarului acestora şi al persoanei sau institutului care a efectuat testele şi studiile relevante pentru evaluarea criteriilor prevăzute la alin. (42) şi (43) din art.10; 

d) pentru fiecare test sau studiu care implică animale vertebrate, o justificare a măsurilor luate pentru a evita testarea pe animale şi duplicarea testelor şi studiilor pe animale vertebrate;

e) lista de control care atestă că dosarul toxicologic este complet privind utilizările pentru care se face cererea;

f) motivele pentru care rapoartele referitoare la teste şi studii înaintate sînt necesare în vederea acordării unei aprobări iniţiale pentru substanţa activă sau pentru modificarea condiţiilor de aprobare a acesteia;

g) după caz, o copie a cererii referitoare la limitele maxime admise de reziduuri, aprobate de Guvern, sau o motivaţie pentru nefurnizarea acestor informaţii;

h) evaluarea tuturor informaţiilor furnizate.

(3) Prin derogare de la legislaţia privind secretul comercial şi accesul la informaţie, fără a aduce atingere legislaţiei privind protecţia proprietăţii industriale, datele testării sînt protejate pe o perioadă de zece ani, începînd de la data la care a fost eliberată autorizaţia iniţială, cu excepţia cazurilor prevăzute la alin. (7) din prezentul articol, cazurilor de utilizare în comun a testelor şi studiilor efectuate pe animale vertebrate. Perioada respectivă se prelungeşte pînă la 13 ani în cazul produselor fitosanitare cu risc redus.

(4) Perioadele menţionate la alin.(3) din prezentul articol se prelungesc cu trei luni pentru fiecare prelungire de autorizaţie emisă pentru o utilizare minoră, cu excepţia cazului în care prelungirea acesteia este bazată pe extrapolare, dacă cererile pentru autorizaţiile respective sînt înaintate de către titularul autorizaţiei în termen de cinci ani de la data emiterii primei autorizaţii. Datele nu pot fi protejate mai mult de 13 ani. Datele privind produsele fitosanitare cu risc redus nu pot fi protejate mai mult de 15 ani.

(5) Un studiu este protejat, de asemenea, dacă este necesar pentru reînnoirea sau revizuirea autorizaţiei. Datele sînt protejate pe o perioadă de 30 de luni.

(6) În cazul în care un raport este protejat, acesta nu poate fi folosit în beneficiul altor solicitanţi de autorizaţii pentru produse fitosanitare, cu excepţia cazurilor prevăzute la alin. (7) din prezentul articol.

(7) Prevederile alin. (3) – (6) din prezentul articol nu se aplică:

a) rapoartelor privind testele şi studiile pentru care solicitanţii au depus scrisori de acces; sau

b) în cazul în care perioada de protecţie a datelor acordată în legătură cu un alt produs fitosanitar pentru rapoartele privind testele şi studiile în cauză a expirat.”
Art. IV. – (1) Prezenta lege intră în vigoare la 6 luni de la data publicării în Monitorul Oficial al Republicii Moldova. 

(2) Guvernul în termen de 6 luni de la data publicării prezentei legi va aduce actele sale normative în concordanţă cu prezenta lege. 

